Þingræður haldnar á Alþingi Íslendinga



Herra forseti. Á almennum þingmálafundi, sem haldinn var á Bíldudal í sumar, var þetta mál rætt ýtarlega. Á þeim fundi var mætt hreppsnefnd og oddviti hreppsins. Með því að fullt samkomulag var um, að sem fyrsti áfangi skyldu gerðar tilraunir til þess að fá nægilegt fé til að bæta veginn að Trostansfirði og sjá um, að brúaðar yrðu þær ár, sem eru á þeirri leið, en þetta er höfuðskilyrði til að geta opnað leiðina vestur á Dynjandisheiði, og að séð hefur verið á fjárl. fyrir því fé, sem þarf til þess að fullnægja þessum fyrsta áfanga, þá segi ég nei við þessari till.



Herra forseti. Við afgreiðslu skólamála var að þessu sinni, eins og venja hefur verið á undanförnum þingum, reynt að ná samkomulagi innan fjvn. um afgreiðslu þeirra. Ég tel, að hv. 4. þm. Vesturl., sem hafði forustu í þeirri framkvæmd, hafi unnið mikið starf og reynt að leysa úr þeim málum svo sem auðið var og mikið hafi á unnizt. Hins vegar náðist ekki samkomulag um þessa framkvæmd. Ég tel eftir þeim upplýsingum, sem nú liggja fyrir, að framkvæmd þessi sé hið mesta nauðsynjamál, sem æskilegt hefði verið að leysa nú og verði í fremstu röð skólaframkvæmda á næsta ári. En þar sem ég tel mig bundinn af samkomulagi um skólamálin í heild og að nokkru hafi verið leiðrétt þau mistök, sem urðu um afgreiðslu skólamála gagnvart Kópavogskaupstað við 2. umr. þessa máls, og í trausti þess, að skólamál Kópavogskaupstaðar fái verulega fyrirgreiðslu á næsta þingi, þá greiði ég ekki atkvæði.



Herra forseti. Ég tel, að þessi heimild sé fyrir hendi, till. óþörf og segi þess vegna nei.



Með till. þessari, ef samþ. yrði, er heimilað að taka 9 millj. 500 þús. kr. lán til vegaframkvæmda á Vestfjörðum og Austurlandi. Þessu er ekki skipt í till., og má gera ráð fyrir, að ef till. yrði samþ., færu 4 millj. og 750 þús. í hvorn landshluta. A fjárlagafrv. því, sem nú er verið að afgreiða, er veitt til Vestfjarðakjördæmis 6 millj. 490 þús. kr. til vegaframkvæmda. Helmingur af þeirri upphæð, sem hér um ræðir, væri því ekki jafnhár og það framlag, sem nú er veitt á fjárl. á þessu ári, og mundi engan veginn leysa þau vandkvæði, sem hér er að glíma við. Ég segi því nei.

forseti (FS): Fleiri mál eru ekki á dagskránni, en hæstv. forsrh. mun brátt birta forsetabréf um frestun funda Alþingis. Verður þessi fundur væntanlega hinn síðasti fyrir jól, og skilja nú leiðir um sinn. Ég óska öllum hv. þm. og fjölskyldum þeirra gleðilegra jóla og velfarnaðar á nýja árinu, og ég þakka þeim samveruna og góða samvinnu á árinu, sem er senn á enda. Utanbæjarþingmönnum óska ég góðrar heimferðar og heimkomu, og ég óska þess, að við megum öll hittast hér heil, þegar þing verður kvatt saman á ný. Skrifstofustjóra og öðru starfsfólki þingsins óska ég einnig gleðilegra jóla og farsæls nýárs og þakka því vel unnin störf.



Ég vil leyfa mér að þakka hæstv. forseta fyrir hlýjar óskir hans í garð þm. Enn fremur vil ég flytja honum þakkir fyrir samstarfið um þingstörfin í Sþ. á þeim hluta þingsins, sem af er. Ég vil einnig - og ég veit, að ég mæli þar fyrir munn alls þingheims - alveg sérstaklega óska hæstv. forseta alls hins bezta á því ári, sem nú fer í hönd, og þakka honum fyrir samstarfið á liðna árinu. Ég vona, að við eigum eftir að sjá hann hér hressan og glaðan, þegar við komum saman aftur eftir áramótin og höldum áfram starfi þessa Alþingis. Ég vil biðja menn að taka undir óskir mínar til handa hæstv. forseta með því að rísa úr sætum. - 
            

Forseti (FS): Ég þakka hv. 1. þm. Austurl. fyrir vinsamleg orð og góðar óskir í minn garð og hv. þm. öllum þakka ég fyrir að hafa tekið undir þau.



Herra forseti. Forseti Íslands hefur í dag gefið út svo hljóðandi forsetabréf: „Forseti Íslands gerir kunnugt: Að ég að tilskildu samþykki Alþingis veiti forsætisráðherra umboð til þess að fresta um sinn fundum Alþingis, 83. löggjafarþings, frá 20. des. 1962, eða síðar, ef henta þykir, enda verði þingið kvatt til fundar á ný eigi síðar en 29. janúar 1963. Gert í Reykjavík, 20. des. 1962. Ásgeir Ásgeirsson. Ólafur Thors.“ Samkv. þessu umboði lýsi ég hér með yfir því, að fundum Alþingis, 83. löggjafarþings, er frestað frá deginum í dag að telja, og verður það kvatt saman til fundar á ný eigi síðar en 29. jan. 1963. Ég leyfi mér að óska hv. alþm. og starfsmönnum þingsins gleðilegra jóla og farsæls nýárs, og vænti ég, að við hittumst hér heil öll saman í næsta mánuði.